גרייט וסטרן (אונייה, 1838)

אוניית הקיטור "גְּרֵייט וֶסְטֶרְן" (באנגלית: SS Great Western) הייתה אוניית משוטה (paddle steamer) בריטית עשויה עץ שהושקה ב-1838. היא תוכננה על ידי המהנדס הבריטי איזמבארד ברונל להפלגות סדירות בין בריסטול וניו יורק, ונחשבת לאוניית הנוסעים הטרנס-אטלנטית הייעודית הראשונה בעולם. 

היא יצאה להפלגת הבכורה שלה מבריסטול לניו יורק ב-23 באפריל 1838, כשהיא מנהלת מרוץ דרמטי עם אוניית קיטור בריטית אחרת, "סיריוס" , שיצאה 19 יום לפניה, ב-4 באפריל 1838. "גרייט וסטרן", שבניגוד ליריבתה תוכננה במיוחד להפלגות טרנס-אטלנטיות, הגיעה לניו יורק לאחר 15 ימים ו-5 שעות, שלוש שעות בלבד אחרי שיריבתה נכנסה לנמל.

"גרייט וסטרן" התמידה בהפלגותיה לניו יורק במשך שמונה שנים. ב-1847 נמכרה לחברת אוניות הדואר Royal Mail Steam Packet Company . בשנים 1847–1855 ערכה האונייה הפלגות סדירות מסאות'המפטון לאיי הודו המערבית ואחר כך הושבתה. ב-1855, במהלך מלחמת קרים, חכרה ממשלת בריטניה את האונייה להובלת גייסות אל זירת הלחימה וממנה, ובאוגוסט 1856 היא הוחזרה לבעליה, נמכרה ונגרטה.

בעקבות הצלחתה המסחרית של "גרייט וסטרן" תכנן ברונל אוניית נוסעים טרנס-אטלנטית חדשנית ופורצת דרך נוספת: "גרייט בריטיין" (1843), אוניית מדחף עשויה ברזל הנחשבת לאוניית הנוסעים המודרנית הגדולה הראשונה; היא השתמרה לימינו ומשמשת כיום אוניית מוזיאון בנמל בריסטול. ב-1858 הושקה אוניית נוסעים נוספת פרי תכנונו של ברונל – "גרייט איסטרן", אוניית מדחף ומשוטות עשויה ברזל, שהייתה בעת השקתה האונייה הגדולה בעולם; לימים הוסבה לאוניית-כבל והניחה את כבל הטלגרף התת-ימי הראשון בין אירופה לצפון אמריקה.

ראו גם
 גרייט וסטרן (חברת רכבות) (Great Western Railway)
 גרייט איסטרן (אונייה) (Great Eastern)

לקריאה נוספת
 Corlett, Ewan (1975). The Iron Ship: the Story of Brunel's SS Great Britain. Conway.
 Doe, Helen (2017). The First Atlantic Liner: Brunel's Great Western Steamship. Gloucestershire, Amberley Publishing.
 Dumpleton, Bernard and Muriel Miller (2002). Brunel's Three Ships. Intellect Ltd.
 Farr, Grahame (1963), The S.S. Great Western: The First Atlantic Liner. Bristol Historical Association pamphlets, no. 8, 1963. Digitized copy in Internet Archive.
 Gibbs, Charles Robert Vernon (1957). Passenger Liners of the Western Ocean: A Record of Atlantic Steam and Motor Passenger Vessels from 1838 to the Present Day. John De Graff.
 Rolt, L. T. C. (1970). Victorian Engineering. Allen Lane. The Penguin Press.
 "Accidental death". Bristol Mercury. No. 2478. Bristol. 19 August 1837.

קישורים חיצוניים

 Conebeare, John (2011). "Thomas Guppy (1797–1882)" in: Engineers Walk, Retired Professional Engineers' Club – Bristol.

הערות שוליים

קטגוריה:אוניות נוסעים
קטגוריה:ספינות קיטור